นายกรัฐมนตรี ยินดี ’’รุ่งโรจน์ ไทยนิยม” คว้าเหรียญที่สอง ให้ทัพนักกีฬาไทยใน “Tokyo 2020 Paralympics”
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความยินดีและขอบคุณรุ่งโรจน์ ไทยนิยม นักกีฬาเทเบิลเทนนิสทีมชาติไทย ที่สามารถคว้าเหรียญทองแดงที่สอง ให้กับทัพนักกีฬาพาราลิมปิกทีมชาติไทย ในการแข่งขันพาราลิมปิกเกมส์ 2020 ที่กรุงโตเกียว ประเทศญี่ปุ่น นายกรัฐมนตรี ชื่นชมนักกีฬาทุกคนที่ร่วมการแข่งขันอย่างมุ่งมั่น ตั้งใจ เป็นส่วนสำคัญที่นำพาชื่อเสียงมาสู่ประเทศและจะติดตามการแข่งขันเป็นกำลังใจให้นักกีฬาไทยต่อไปตลอดการแข่งขันแม้ว่า รุ่งโรจน์ จะแพ้ ปีเตอร์ โรเซนไมเออร์ (Peter Rosenmeier) นักกีฬาเทเบิลเทนนิสทีมชาติเดนมาร์ก ในการแข่งขันประเภทชายเดี่ยวในรอบรองชนะเลิศ แต่ถือว่าสร้างความสุขและความภาคภูมิใจแก่ประเทศไทยเป็นอย่างมาก ซึ่งในตอนนี้ทัพนักกีฬาไทยได้รับเหรียญทองแดงสองเหรียญแล้ว